Szegedi Tudományegyetem Juhász Gyula Pedagógusképző Kar Gyógypedagógus-képző Intézet

**Beszédalkalmassági szűrés**

**Vizsgaszabályzat**

**2019**

A SZTE JGYPK Gyógypedagógus-képző Intézete Logopédia szakirányon a felvételt beszédalkalmassági vizsgán való részvételhez, írásbeli vizsgán való részvételhez és adott tanulmányi átlaghoz köti. A felvehető hallgatók létszáma nappali tagozaton legfeljebb 20 fő, levelező tagozaton legfeljebb 20 fő.

A gyógypedagógia szakra felvételt nyert első éves hallgatók beszédalkalmassági vizsgájára az első év őszi szemeszterében, a honlapon megjelentetett időpontokban kerül sor. Betegség vagy rendkívüli esemény miatt távolmaradás igazolással lehetséges, ez esetben a SZTE Gyógypedagógus-képző Intézete kijelölhet pótló alkalmat, egyéni elbírálás és egyeztetés után.

A szóbeli alkalmassági vizsga célja, hogy a 3 fős vizsgabizottság megítélje a jelentkező hallgató beszédállapotának jellemzőit, annak érdekében, hogy a hallgató tanulmányai alatt és oklevele megszerzése után hitelesen tudja képviselni a mindenkori anyanyelvi beszédnormát. A megfigyelt jellemzők: hangadás minősége (diszfónia van-e, vagy nincs, orrhangzósság fennáll-e vagy sem); beszédtempó-és ritmus megfelelő volta (gyors beszéd, hadarás, dadogás fennáll-e vagy sem); artikuláció minősége (hangzóejtés zavara, hibája fennáll-e vagy sem, az artikuláció általánosan elfogadható-e, vagy sem); nyelés típusa (nyelvlökéses nyelés fennáll-e vagy sem); harapás és fogazati állomány sajátosságai (amennyiben eltérés mutatkozik, az milyen mértékben befolyásolhatja a hivatás hiteles képviseletét). A vizsgabizottság tagjai minden hallgató beszédalkalmassági vizsgán tanúsított beszédviselkedéséről feljegyzést készítenek *(„Jegyzőkönyv”)* a fenti szempontok alapján, majd közös megbeszélést követően döntenek, hogy a hallgatót beszédének vonatkozásában a logopédia szakirány választására alkalmasnak, feltételesen alkalmasnak, vagy alkalmatlannak találják. A megszerezhető minősítések: *„Alkalmas”, „Nem alkalmas”, „Feltételesen alkalmas”.* A vizsgabizottság elnöke a döntés eredményéről a hallgatót a vizsgát követően tájékoztatja, és számára „*Igazolást*” állít ki.

A vizsga menete:

1. A beszédalkalmassági vizsgára a hallgatónak előzetesen írásban jelentkeznie kell az Oktatásszervezőknél.
2. A vizsga napján a kialakult névsort és a Vizsgaszabályzatot a Szakirány vezetője, vagy valamelyik oktatója szóban ismerteti.
3. A vizsgán részt vevők aláírásukkal tanúsítják megjelenésüket (*„Jelenléti ív”)* és a Vizsgaszabályzat tudomásul vételét.
4. A hallgatók egyesével jelennek meg a Bizottság előtt, a helyiségben mindig jelen van 3 bizottsági tag, és egy hallgató. Egyik hallgató így tanúja lehet a vizsgázóval a vizsga során történteknek.
5. A vizsga spontán beszélgetésből, egy szöveg felolvasásából, fogazat, harapás és nyelés vizsgálatából és az artikuláció pontos vizsgálatához bizonyos beszédhangok önálló kitartott ejtéséből (pl. ’r’, ’sz’, ’s’ esetében) áll. Az artikuláció vizsgálatához a vizsgázó egyes hangcsoportok tekintetében (sz-z-c, s-zs-cs) az illető hangzókat magas előfordulási gyakorisággal tartalmazó szóanyagot vagy szöveget is kaphat.
6. Választott szöveggel készülni nem szükséges, ezzel is biztosítva az esélyek egyenlőségét.
7. A felolvasás olvasástechnikai hibái nem rontják a bekerülés esélyeit.
8. Megkezdett vagy tervezett fogszabályozó kezelés nem rontja a bekerülés esélyeit.
9. A résztvevők meghallgatása után a bizottság tagjai megkezdik az elbírálás folyamatát.
10. Az egyénenkénti elbírálás eredményéről a hallgatókat egyesével tájékoztatják, a tájékoztatáskor jelen vannak: jegyzőkönyvvezető, a bizottság 3 tagja, a minősített hallgató és egy hallgatótársa, aki így tanúja lehet a tájékoztatás során történteknek.
11. A kialakított vélemény ellen fellebbezésnek nincs helye.
12. A hallgató aláírásával tanúsítja a vélemény tudomásul vételét.
13. A bizottság a minősítésről írásbeli igazolást ad ki a hallgató számára.

***„Alkalmasnak”*** minősül az a hallgató, aki a beszédalkalmassági vizsgán megfelel a következőknek: hangadása tiszta, stabil (nem áll fenn diszfónia, orrhangzósság); beszédtempó és ritmus megfelelő (nem áll fenn gyors beszéd, hadarás, dadogás); artikulációja precíz, hangzóejtése tiszta egyes beszédhangok vonatkozásában és összességében egyaránt; nem áll fenn nyelvlökéses nyelés; fogazati állomány és harapás tekintetében durva eltérés nem mutatkozik. Az *„Alkalmas”* minősítést megszerző hallgatók számára a szakirányra való bejutáshoz a többi feltételnek való sikeres megfelelés (tanulmányi átlag, írásbeli vizsga eredménye) a fennmaradó követelmény, nekik beszédalkalmassági vizsgát ismételni nem kell.

***„Nem alkalmas”*** a szakirányra való bekerülésre az a hallgató, akinél a fenti jellemzők közül egynél több érintett, vagy az egyik jellemző tekintetében az eltérés meghaladja az enyhe mértéket. A „Nem alkalmas” minősítést megszerző hallgatók e tanévben már nem vehetnek részt sem ismételt szóbeli beszédalkalmassági vizsgán, sem az írásbeli vizsgán.

***„Feltételesen alkalmasnak”*** minősül az a hallgató, akinél egy vagy két jellemző tekintetében enyhe eltérés mutatkozik. A *„Feltételesen alkalmas”* minősítést megszerző hallgatók a számukra írásban is rendelkezésre bocsátott vélemények és javaslatok alapján, önállóan készülve, vagy logopédiai terápiát igénybe véve a tavaszi szemeszter elején (a szakirányválasztást megelőzően) ismételt beszédalkalmassági vizsgán vehetnek részt, ahol a „Megfelelt” vagy „Nem felelt meg” minősítést kaphatják a szerint, hogy mennyit javult beszédük a jelzett szempontok vonatkozásában. Az érintett hallgatók logopédiai terápiáját intézeti oktató nem végezheti. Aki tavasszal megszerzi a „Megfelelt” minősítést a beszédalkalmassági vizsgán és rendelkezik a minimális tanulmányi átlaggal, részt vehet az írásbeli vizsgán.

**A logopédiai beszédalkalmassági vizsga eredménye ellen fellebbezésnek helye nincs.** A bizottságok 3 főből állnak, véleményük a szakma minőségi képviseletét jelenti, az objektivitás mértékét a bizottságok létszáma - mely minden esetben, minden alkalommal páratlan - és egy tanúnak a vizsgán való jelenléte biztosítja.